ຂັ້ນຕອນ ການພິຈາລະນາ ລົງໂທດ ທ້າວ Dzhokhar Tsarnaev ໄດ້ເລີ້ມຕົ້ນຂຶ້ນແລ້ວ
​ຄະນະຕຸລາການ ​ລັດຖະບານ​ກາງ ຈະ​ກັບ​ຄືນ​ມາ​ທຳ​ງານ​ ໃນ​ວັນ​ອັງຄານມື້​ນີ້ ​ເພື່ອ​ທີ່​ຈະ​ພິຈາລະນາ​ເບິ່ງ​ວ່າ ຈະ​ລົງ​ໂທດ​ ​ປະຫານ​ຊີວິດຜູ້ກ່ຽວ ຫຼື ໃຫ້​ຈຳ​ຄຸກ​ຕະຫລອດ​ຊີວິດ.
ເກືອບສອງອາທິດຜ່ານມາແລ້ວ ຫຼັງຈາກທີ່ ທ້າວ Dzhokhar Tsarnaev ໄດ້ຖືກຕັດສິນວ່າຜິດ ໃນການວາງລະເບີດ ທີ່ຮ້າຍ ແຮງເຖິງແກ່ຊີວິດ ໃນ Boston Marathon ປີ 2013 ຊຶ່ງຄະນະ ຕຸລາການ ລັດຖະບານກາງ ຈະກັບຄືນມາທຳງານ ໃນວັນອັງຄານ ມື້ນີ້ ເພື່ອທີ່ຈະພິຈາລະນາເບິ່ງວ່າ ຈະລົງໂທດ ປະຫານຊີວິດຜູ້ກ່ຽວ ຫຼື ໃຫ້ຈຳຄຸກຕະຫລອດຊີວິດ ບັນດາໄອຍະການ ພວມຫາທາງ ຢາກໃຫ້ລົງໂທດປະຫານຊີວິດ ຕໍ່ ທ້າວ Tsarnaev ອົບພະຍົບຊາວ Chechen ໄວ 21 ປີ ຍ້ອນ ຄາດຕະກຳ 3 ຄົນໃນການວາງລະເບີດ ຊຶ່ງໄດ້ເກີດຂຶ້ນຢູ່ເສັ້ນໄຊ ຂອງການແຂ່ງຂັນ ແລ່ນມາຣາທອນນັ້ນ ແຕ່ພໍ່ແມ່ຂອງຜູ້ທີ່ເສຍ ຊີວິດຄົນນຶ່ງ ອາຍຸ 8 ປີ ຊື່ວ່າ Martin Richard ໄດ້ຂໍຮ້ອງໃຫ້ກະຊວງຍຸດຕິທຳ ສະເໜີໃຫ້ ທ້າວ Tsarnaev ຮັບເອົາການລົງໂທດ ຈຳຄຸກຕະຫລອດຊີວິດ ໂດຍປາດສະຈາກການ ປ່ອຍໂຕ ຫລື ການອຸທອນໃດໆ ເພື່ອແລກປ່ຽນກັບ ການບໍ່ລົງໂທດປະຫານຊີວິດ ທ່ານ Bill ແລະ ທ່ານນາງ Denise Richard ໄດ້ຂຽນບົດຄວາມສະບັບນຶ່ງໃນ ໜັງສືພິມ The Boston Globe ເມື່ອອາທິດແລ້ວນີ້ ທີ່ກ່າວວ່າ ທ່ານນາງ Jessica Kensky ແລະ Patrick Downes ຄູ່ສາມີພັນລະຍາ ຈາກນະຄອນ Boston ທີ່ໄດ້ສູນເສຍຂາ ໃນການໂຈມຕີນັ້ນ ຍັງໄດ້ຮຽກຮ້ອງ ບັນດາໄອຍະການ ໃຫ້ຍົກ ເລີກຄວາມພະຍາຍາມຂອງພວກເຂົາເຈົ້າ ທີ່ຈະລົງໂທດປະຫານຊີວິດຕໍ່ທ້າວ Dzhokhar Tsarnaev